夏日雨霽郊行次韵劉春卿
作者：王之道
朝代：宋

paragraphs: 皇天久不雨，既雨晴亦好。
食已得從容，偕行石城道。
桑麻光似潑，山林淨如澡。
蒼苔長綠髮，嫩竹揺翠葆。
離離實攅椅，蔌蔌花褪棗。
風梢水中蒲，烟葉湖外草。
新秧良可喜，勃然見興槁。
老農競耘耔，出作恨不早。
誰家列午餉，蔬筍雜鮮薧。
田頭立婦子，柳下坐翁媪。
寧能擇豐甘，放筯等一掃。
旁觀猶快意，想見慰傾倒。
嗟予少力穯，自取宦遊惱。
何當賦歸來，鬚髪已華皓。